Μακεδονία TV

Το Μακεδονία TV είναι ελληνικός ιδιωτικός ψυχαγωγικός τηλεοπτικός σταθμός πανελλαδικής εμβέλειας, με έδρα το Μαρούσι.

Ιστορία
Το κανάλι ξεκίνησε την λειτουργία του το 1990. Αρχικά ήταν περιφερειακής εμβέλειας για την Κεντρική Μακεδονία και ανήκε στο Δημοσιογραφικό Συγκρότημα της εφημερίδας Μακεδονία. Το 1994 όντας περιφερειακός σταθμός απέκτησε εμβέλεια και στην Αττική, ενώ το 1995 η άδεια του σταθμού μετατράπηκε σε πανελλαδικής εμβέλειας, γεγονός που τον καθιστούσε μέχρι το 2020 τον μοναδικό ιδιωτικό τηλεοπτικό σταθμό της χώρας που εξέπεμπε από την Θεσσαλονίκη και γενικότερα εκτός πρωτευούσης (Αθήνα). Το 2000 το κανάλι εξαγοράστηκε από τον όμιλο του Antenna, και έκτοτε προβάλλει και προγράμματα τόσο του ANT1, όσο και των υπόλοιπων σταθμών που ανήκουν στον όμιλο. Από το 2009, μεταδίδεται από την επίγεια ψηφιακή τηλεοπτική υπηρεσία της Digea.

Φυσιογνωμία
Σύμφωνα με την παράγραφο 6 του άρθρου 6 του νόμου 4279/2014 περί ρυθμίσεων σχετικά με τη λειτουργία των ηλεκτρονικών μέσων μαζικής ενημέρωσης μπορούν οι ενημερωτικοί ραδιοτηλεοπτικοί σταθμοί, να αλλάξουν άπαξ το χαρακτήρα του προγράμματός τους, σε μη ενημερωτικό γενικής στόχευσης, με υπεύθυνη δήλωση του νομίμου εκπροσώπου της εταιρείας του σταθμού, που κατατίθενται στο Εθνικό Συμβούλιο Ραδιοτηλεόρασης.

Το 2018, εγκρίθηκε η αλλαγή μεταβολής της φυσιογνωμίας του σταθμού, από ενημερωτικού σε "ψυχαγωγικού" μη ενημερωτικού γενικής στόχευσης που έγινε προ διετίας. Είναι ο πρώτος τηλεοπτικός σταθμός εθνικής εμβέλειας στην Ελλάδα που άλλαξε και επίσημα από το ΕΣΡ τη φυσιογνωμία και το χαρακτήρα του προγράμματός του.

Πριν αλλάξει την φυσιογνωμία του, έκοψε όλα τα δελτία ειδήσεων, τις ενημερωτικές και τις αθλητικές εκπομπές, απέλυσε σχεδόν όλους τους δημοσιογράφους και τεχνικούς που εργάζονταν στο κανάλι, προβάλλοντας αρχικά μόνο ψυχαγωγικό πρόγραμμα, τηλεπωλήσεις και σειρές του ANT1.

Σύμφωνα με καταγγελία της Ένωσης Τεχνικών Τηλεόρασης Βορείου Ελλάδος τα ξημερώματα της 1ης προς 2α Αυγούστου του 2019 έγινε μεταφορά της ροής του σταθμού, από την Θεσσαλονίκη, στα στούντιο του ομίλου Antenna στο Μαρούσι. Λίγες μέρες πριν είχαν πραγματοποιηθεί και απολύσεις προσωπικού, με αποτέλεσμα το Μακεδονία TV να μετατραπεί, τόσο σε πρόγραμμα, όσο και ροή προγράμματος σε «κλώνο» του ΑΝΤ1, ενώ παράλληλα έχουν την ίδια ροή και στις διαφημίσεις τους.

Πρόγραμμα
Μέχρι και σήμερα έχει προβάλλει πλήθος εσωτερικών και εξωτερικών παραγωγών καθώς και ξένες σειρές και ταινίες αλλά και ελληνικές σειρές από το αρχείο των αδελφών σταθμών ΑΝΤ1 και ΑΝΤ1 Κύπρου.

Από τις πρώτες εσωτερικές παραγωγές του σταθμού, ήταν η πολιτιστική εκπομπή Cine Club, η οποία ξεκίνησε να προβάλλεται το 1993 και συνεχίστηκε για 19 ακόμη σεζόν (έως το 2012). Παρουσιαστές της εκπομπής ήταν ο Χρήστος Μπέλλας και η Γαλάτεια Ελευθερίου, ενώ αποτελεί από τις δημοφιλέστερες εκπομπές και αναφέρεται καθαρά στον χώρο της έβδομης τέχνης. Η πρώτη εκπομπή του σταθμού είχε τίτλο Ένας υπέροχος κόσμος και ήταν μια ψυχαγωγική εκπομπή με παρουσιαστή τον Γρηγόρη Αρναούτογλου. Ξεκίνησε να προβάλλεται το 1990 και αποτελεί την πρώτη χιουμοριστική ελληνική εκπομπή, όπου ο παρουσιαστής έβγαινε με κάμερα στους δρόμους.

Άλλες εκπομπές που έχουν προβληθεί από το κανάλι είναι οι μουσικές Στην Πρίζα (1996-1997), Mac Hits (1998-1999) με παρουσιαστή τον Πάνο Σατζόγλου, οι ενημερωτικές Σε πρώτο πλάνο (1998-1999), Λόγω τιμής (2002-2003) και Metro (2008-2009) με τον Σόλωνα Αμπατζή, η παιδική εκπομπή Ελάτε να παίξουμε (1995-99) με την Λίνα Βαλσαμίδου και το Φώτη Κολλιό, οι ψυχαγωγικές Ένα κλικ πιο κοντά (2009) με την Κατερίνα Κανονίδου και My Moment (2014) με τη Σοφία Γκόσιου (η οποία συμμετείχε στην παρουσίαση και άλλων εκπομπών).

Ακόμα πολλά γνωστά ονόματα του χώρου σήμερα, έχουν ξεκινήσει την καριέρα τους ή έχουν συνεργαστεί μετέπειτα με το Μακεδονία TV. Για παράδειγμα, η Φαίη Σκορδά, την σεζόν 2004-2005, παρουσίασε την εκπομπή Καλημέρα, η Νικολέττα Καρρά (2010) και η Ελένη Τσολάκη (2010-2013), έχουν περάσει από την παρουσίαση της εκπομπής Κορίτσια για σπίτι, η Αλέκα Καμηλά, από το 1998 μέχρι το 2000, παρουσίαζε το μεσημεριανό μαγκαζίνο Εδώ Θεσσαλονίκη μαζί με τον Βασίλη Γαλανό, η Ιωάννα Λίλη, την περίοδο 2014-2016, παρουσίαζε το μαγκαζίνο Όλα Καλά, ενώ έπειτα την παρουσίαση του ανέλαβαν η Νικολέττα Ράλλη (2016-2017) και η Μαρία Λουίζα Βούρου (2017-2018). Τέλος, έχουν προβληθεί και τα τηλεπαιχνίδια Ραντεβού με το Μήτσο (1998-1999) με την Χριστίνα Γιατρά και Ντενεκές (2014) με τον Γιώργο Λέντζα και το Δημήτρη Γαλανίδη.

Στις σειρές που έχουν προβληθεί παλαιότερα περιλαμβάνονται οι αγγλόφωνες Just for Laughs Gags, Sex and the City, Οι Μάγισσες, Spartacus, Μπένι Χιλ, οι ισπανόφωνες τηλενουβέλες Μονσεράτ, The First Lady (Primera dama), Ο Θρίαμβος της Αγάπης, Βερόνικα και η αμερικανική σαπουνόπερα Τόλμη και Γοητεία.

Ο σταθμός έχει επίσης προβάλλει κατά καιρούς σειρές κινουμένων σχεδίων. Συγκεκριμένα, την περίοδο 2004-2016, εντάχθηκαν στο πρόγραμμα του σταθμού σειρές διανομής και παραγωγής της γαλλικής Xilam (Οι Χορευτές του Ουρανού και Space Goofs), της Mondo TV (Angel's Friends, Dinofroz και Puppy in my Pocket), της αμερικανικής Sony Pictures Television (Σαμουράι Χ, Τζουμάντζι, Extreme Ghostbusters και The Real Ghostbusters) και της Fox (The Simpsons, Family Guy και Futurama).

Το 2016 απολύθηκαν σχεδόν όλοι οι δημοσιογράφοι που εργάζονταν στο κανάλι, το οποίο από τη χρονιά εκείνη μέχρι και σήμερα έχει γενικότερα πρόγραμμα κονσέρβα, το οποίο αποτελείται από ξένες σειρές και παραγωγές του ANT1, όπως τα τηλεπαιχνίδια Το Ταίρι Ξέρει με τον Τόνι Σφήνο και Ταξί με τον Αλέξανδρο Τσουβέλα, τα best of του reality επιβίωσης Η Φάρμα με τον Σάκη Τανιμανίδη μέσω της ομότιτλης εκπομπής Η Φάρμα Daily που παιζόταν σχεδόν καθημερινά από τις 20:00 μέχρι τις 21:00 το βράδυ και τις σειρές Οι Μεν Και Οι Δεν η οποία ξεκίνησε να προβάλλεται για πρώτη φορά σε επανάληψη από αδερφό κανάλι από τις 12 Απριλίου 2021 αρχικά στις 15:00 το μεσημέρι και ύστερα στις 17:00 το απόγευμα με διπλό επεισόδιο, εξακολουθώντας να είναι μία από τις κορυφαίες σε αριθμό επαναλήψεων σειρές στην ιστορία του μητρικού, την οποία αργότερα την επαναπρόβαλλε και το Μακεδονία TV, και τις καθημερινές σειρές Παρθένα Ζωή, η οποία προβαλλόταν στις 17:00 το απόγευμα, Μπρούσκο, η οποία προβάλλεται σε επανάληψη για δεύτερη φορά από το αδερφό κανάλι μετά από τριετία ενώ πρόσφατα μεταδιδόταν σε καθημερινή βάση στις 22:15 από τέλη Μαΐου με αρχές Ιουνίου, και Γυναίκα Χωρίς Όνομα, η οποία προβάλλονταν κάθε απόγευμα. Το 2022 στο πρόγραμμα του Μακεδονία TV, προστέθηκαν και άλλες γνωστές δημοφιλείς σειρές του ANT1, όπως Τμήμα Ηθών, Ανατομία ενός εγκλήματος, Της Ελλάδος τα παιδιά, Εγκλήματα, Λίτσα.com, οι οποίες κατ' εξακολούθηση προβάλλονται σε επανάληψη κυρίως από τον ANT1, αλλά και πιο πρόσφατες παραγωγές όπως το Παρουσιάστε καθώς και η καθημερινή σειρά Ήλιος.

Από την σεζόν 2018-2019 ο σταθμός αναβαθμίζεται σε σήματα και γραφικά, μεταδίδοντας μόνο αμερικανικές σειρές πρώτης προβολής εκ των οποίων αγγλόφωνες παραγωγής του ABC (Scandal, Agents of S.H.I.E.L.D. και Private Practice), του NBC (Chicago Fire) και ισπανόφωνες παραγωγής της Telemundo (Η Βασίλισσα της Καρδιάς, La Doña, La Patrona και Santa Diabla), ξένες ταινίες και εκπομπές (Top Gear) θυμίζοντας κατά πολύ σε πρόγραμμα την πλατφόρμα του Netflix, ενώ μείωσε και τις τηλεπωλήσεις, τις οποίες προβάλλει τις πρωινές ώρες.

Το Φεβρουάριο του 2021 προβλήθηκε η Αργεντίνικη σαπουνόπερα Las Estrellas στις 7:00 το πρωί, ενώ από το διήμερο 19 με 20 Μαρτίου, μέχρι και τις αρχές Ιουνίου, ο σταθμός έκανε μια μικρή στροφή και στο ελληνικό πρόγραμμα, προβάλλοντας το εναλλάξ με το ξένο πρόγραμμα. Από τις 20 Ιουνίου μέχρι τις 1 Ιουλίου, ο σταθμός προέβαλλε για χρέος της UEFA, παράλληλα με τον ANT1, και ορισμένο αθλητικό πρόγραμμα του Euro 2020, το οποίο υπερέβη κάθετα την φυσιογνωμία του σταθμού (κάτι που σύμφωνα με τον νόμο απαγορεύεται, επειδή έχει άδεια μη ενημερωτικού ψυχαγωγικού χαρακτήρα, και απαγορεύεται ρητά, να προβάλλει αθλητικό πρόγραμμα, καθώς και lifestyle εκπομπές, τα οποία θεωρούνται ενημερωτικού χαρακτήρα).

Μετέπειτα στις 6 Σεπτεμβρίου της ίδιας χρονιάς, μείωσε τις επαναλήψεις των σειρών του ANT1, και στράφηκε ξανά στο ξένο πρόγραμμα με τις ισπανόφωνες τηλενουβέλες La Doña, Ματωμένη Γη και την ιρλανδέζικη Riviera ενώ μετά τις 21:00 το βράδυ προβάλλει αμερικάνικες σειρές (Britannia, Suits κ.ά.). Το καλοκαίρι του 2021 θα γινόταν μετονομασία του Μακεδονία TV σε Neon TV, κάτι που δεν πραγματοποιήθηκε, καθώς οι ιθύνοντες του σταθμού θεωρούσαν, πως αυτός ο τίτλος δε θα ταίριαζε διότι θα έμοιαζε με μικρό κανάλι. Στο παρελθόν ακόμη είχε υπάρξει φήμη, ότι ο σταθμός θα μετονομαζόταν ακόμη και σε ANT2, όταν ακόμη έδρευε στην Θεσσαλονίκη.

Εμβέλεια
Από τις 24 Σεπτεμβρίου του 2009 μέχρι και σήμερα εκπέμπει μέσω του ψηφιακού παρόχου επίγειου σήματος Digea, τον οποίο και ίδρυσε από κοινού μαζί με τους υπόλοιπους έξι ιδιωτικούς σταθμούς της χώρας με πανελλαδική εμβέλεια. Επίσης εκπέμπει και μέσω των δύο δορυφορικών συνδρομητικών πλατφορμών της NOVA (θέση 983) και της COSMOTE TV, σε υψηλή ευκρίνεια (HD) (θέση 112).

Μακεδονία TV HD
Από τις 3 Μαρτίου του 2016 το κανάλι εκπέμπει και πιλοτικά σε υψηλή ευκρίνεια (HD) και με ανάλυση 1080i.

Ιδιοκτησία
Στις 15 Φεβρουαρίου 1990 συστάθηκε η Ραδιοτηλεοπτικές Επιχειρήσεις Αδερφοί Καραβασίλη και Σία Ανώνυμη Εταιρεία με τον διακριτικό τίτλο TV Μακεδονία Α.Ε. για την ίδρυση και λειτουργία του τοπικής αρχικά εμβέλειας καναλιού βάσει των πρώτων δραστηριοτήτων του καταστατικού της επιχείρησης. Οι αδερφοί Καραβασίλη που έστησαν το κανάλι ήταν οι πρωτεργάτες των τοπικών ραδιοφωνικών σταθμών Ράδιο Μακεδονία 89 (νυν 89 Rainbow), Κανάλι 1 98 (νυν Radio North 98) και TOP FM 104 (νυν FLY 104). Η πρώτη έδρα και τα στούντιο του καναλιού βρίσκονται στην οδό Νέα Εγνατία 222 (νυν Λεωφόρος Κωνσταντίνου Καραμανλή 62) όπου και παραμένει για μια δεκαετία.

Από το 1992 η επιχείρηση προχωράει σε αλλαγές στο διοικητικό συμβούλιο και αύξηση στο μετοχικό κεφάλαιο ενώ την επόμενη χρονιά πήρε τυπικά άδεια τοπικής εμβέλειας στην Θεσσαλονίκη και ειδική άδεια τεχνικής δικτύωσης για μετάδοση στην Κεντρική Μακεδονία έχοντας αριθμό πρωτοκόλλου 19203/Ε/9.9.1993. Μετέπειτα, τροποποιήθηκε η άδεια από περιφερειακής σε εθνικής εμβέλειας με αριθμό πρωτοκόλλου 11353/Ε/7.6.1994.

Από το 1995 προχωρά εκ νέου σε αύξηση του μετοχικού κεφαλαίου και από το 1998 σε αλλαγές στο διοικητικό συμβούλιο. Τον Φεβρουάριο του 2000 (δέκα χρόνια μετά τη σύστασή του) το κανάλι άλλαξε ιδιοκτησία τροποποιώντας την ονομασία της επιχείρησης σε Μακεδονία TV Ανώνυμος Εταιρεία, τον διακριτικό τίτλο σε Μακεδονία TV και τις δραστηριότητες του φορέα ενώ προέβη σε αλλαγές στο διοικητικό συμβούλιο και αύξηση του μετοχικού κεφαλαίου.

Την περίοδο εκείνη το κανάλι μετακομίζει στην οδό 26ης Οκτωβρίου 90, στο εμπορικό κέντρο Porto Center όπου παραμένει για μια εικοσαετία (2000-2020) ενώ μέχρι σήμερα στεγάζεται ο Easy 97.5 που ανήκει στον ίδιο όμιλο με το κανάλι και είναι συνεργάτης του ομότιτλου και ομόσταβλου Αθηναϊκού ραδιοφωνικού σταθμού ο οποίος ξεκίνησε ως Πανόραμα '86 και ύστερα ως διασπώμενος Antenna FM με δικό του και διαφοροποιημένο πρόγραμμα από του Αθηναϊκού Antenna 97.2.

Από το 2002 προχωράει σε αύξηση μετοχικού κεφαλαίου ενώ από τα μέσα του 2019 πλειοψηφικό ποσοστό στο κανάλι (81,1%) κατέχουν και τυπικά οι αδερφοί Κυριακού εντάσσοντας το και επίσημα στον όμιλο Antenna. Με τη μεταβολή αυτή ο σταθμός μετακόμισε εξολοκλήρου στο Μαρούσι ενώ τέθηκαν και αλλαγές στο διοικητικό συμβούλιο και αύξηση μετοχικού κεφαλαίου. Μετέπειτα, λόγω της αγοράς και του υπόλοιπου ποσοστού (18,9%) η επιχείρηση κατέστη μονοπρόσωπη-μονομετοχική με την επωνυμία Μακεδονία TV Μονοπρόσωπη Ανώνυμη Εταιρεία.

Λογότυπα

Σημειώσεις

Παραπομπές

Εξωτερικοί σύνδεσμοι
Επίσημη ιστοσελίδα του Μακεδονία TV
Η σελίδα του Μακεδονία TV στο Facebook
Η σελίδα του Μακεδονία TV στο Twitter
Η σελίδα του Μακεδονία TV στο YouTube
Η σελίδα του Μακεδονία TV στο Instagram

Όμιλος ΑΝΤ1
Ιδιωτικοί τηλεοπτικοί σταθμοί πανελλαδικής εμβέλειας